Studentundersøkelsen høsten 2016 Utført av Sentio på oppdrag for Universitas og NSO. Et utvalg av 1008 studenter over hele landet er spurt Intervjuene ble gjort i oktober

Høyres oppslutning blant studentene stuper i en fersk undersøkelse utført av Sentio, på vegne av Universitas og Norsk studentorganisasjon. Samtidig som Høyres popularitet har sunket drastisk rundt om på landets universiteter og høyskoler, svarer hele 35 prosent av studentene i undersøkelsen at de ville stemt på Arbeiderpartiet dersom det var valg i dag. Dette er en økning på sju prosentpoeng fra i våres.

Fremtidens utfordringer

–⁠ Mitt inntrykk av dagens studenter er at de er en befolkningsgruppe som har veldig klare krav til samfunnet. Krav om at det må legges til rette for bærekraftige og grønne industrier. Krav om at man må ta lederskap, forstå, prioritere og se løsninger for fremtiden, forteller Hadia Tajik, nestleder i Arbeiderpartiet.

Hun mener tillitserklæringen de har fått fra studentene kan begrunnes med at dagens studenter er særskilt opptatte av de store utfordringene som samfunnet står ovenfor, slik som klima og det demografiske skiftet.

Selv om Høyre er det partiet med nest høyest oppslutning blant studentene, ender de kun opp med 14 prosent av studentstemmene. Det er en nedgang på fire prosentpoeng sammenlignet med forrige måling, og hele 21 prosentpoeng under Arbeiderpartiet.

Tror du at studentene er lei av den borgerlige regjeringen?

–⁠ Det finnes nok flere grunner til denne oppslutningen, men den viktigste er at Arbeiderpartiets politikk svarer på fremtidens behov. Vi ser de store utfordringene, mens regjeringen kanskje forbindes mer med saker som Segway eller lakrispiper, mener Tajik.